初伏日招王幾道小飲
作者：歐陽修
朝代：宋

paragraphs: 北園數畝官牆下，嗟我官居如傳舍。
滹沱北渡馬踏冰，西山病歸花已謝。
落英不見空繞樹，細草初長猶可藉。
空園一鎖不復窺，不覺芳蹊繁早夏。
隔牆時時聞好鳥，如得嘉客聽清話。
今朝試去繞園尋，綠李橫枝礙行馬。
蒲萄憶見初引蔓，翠葉陰陰還滿架。
紅榴最晚子已繁，猶有殘花藏葉罅。
人生有酒復何求，官事無了須偷暇。
古云伏日當早歸，況今著令許休假。
能來解带相就飲，爲子掃月開風榭。